PMIndiaData/PMIndiaSum huggingface dataset:
கஜகிஸ்தான் புறப்படுவதற்கு முன்பான பிரதமரின் அறிக்கை

கஜகிஸ்தான் புறப்படுவதற்கு முன்பாக பிரதமர் திரு.நரேந்திர மோடி வெளியிட்ட அறிக்கை கீழ்க்கண்டவாறு. “நான், ஷாங்காய் கூட்டுறவு அமைப்பின் (எஸ்.சி.ஓ.) உச்சிமாநாட்டில் கலந்துக் கொள்வதற்காக ஜூன் 8-9 ஆகிய தேதிகளில் கஜகிஸ்தானில் உள்ள ஆஸ்தானாவிற்கு பயணம் மேற்கொள்கிறேன், இக்கூட்டத்தில், நடைமுறைகள் முடிவடைந்தவுடன், இந்தியா எஸ்.சி.ஓ.வின் முழு நேர உறுப்பினராகும். அதன் மூலம் எஸ்.சி.ஓ. 40% மனிதவளத்திற்கும், சுமார் 20% உலகளாவிய ஒட்டுமொத்த பொருட்கள் உற்பத்திக்கும், பிரதிநிதிப்படுத்தப்படும். கடந்த ஆண்டு தாஷ்கண்ட்டில் நடைபெற்ற கூட்டத்திலேயே நாம் முழுநேர உறுப்பினராக ஆவதற்கான நடைமுறைகளை துவக்கினோம். நான் எஸ்.சி.ஓ. உடன் இந்தியாவின் உறவை ஆழமாக எதிர்நோக்குகிறேன். இது நமது பொருளாதாரம், தொடர்பு மற்றும் தீவிரவாதத்திற்கு எதிரான கூட்டுறவு உள்ளிட்ட பிறவற்றுக்கும் உதவும். நாம் எஸ்.சி.ஓ. உறுப்பினர்களுடன் நீண்ட கால உறவுகளை கொண்டுள்ளோம். அதனை மேலும் எஸ்.சி.ஓ. மூலம் முன்னெடுத்து செல்வது, நமது நாடுகள் மற்றும் நமது மக்களின் பரஸ்பர நன்மைக்கும் மற்றும் வளர்ச்சிக்கும் பயனளிக்கும் என எதிர்பார்க்கிறேன். ஒன்றாக இணைந்து, நமது முயற்சிகளை மேலும் அதிகரித்து, நமது முழு திறனையும் உணர்ந்துகொள்ளும் வழிகளில் வரக்கூடிய பொதுவான சவால்களுக்கு தீர்வுகாணும் வகையில், நன்மையளிக்கும் வகையிலான புதிய வாய்ப்புகளை பயன்படுத்திக் கொள்வோம். மேலும், ஜூன் 9 அன்று மாலை, நான் “எதிர்கால எரிசக்தி” என்ற தலைப்பில் நடைபெறும் ஆஸ்தானா பொருட்காட்சியின் துவக்க விழாவில் கலந்துக் கொள்கிறேன்”.”
உத்தராகண்டின் பத்ரிநாத் ஆலயத்தில் பிரதமர் தரிசனமும், பூஜையும் செய்தார்

இன்று பத்ரிநாத் சென்றிருந்த பிரதமர் திரு நரேந்திர மோடி ஸ்ரீ பத்ரிநாத் ஆலயத்தில் தரிசனமும், பூஜையும் செய்தார். பின்னர் பிரதமர் கருவறையில் பிரார்த்தனை செய்தார். மேலும் அலகநந்தா ஆற்றின் இருகரைகளில் மேற்கொள்ளப்படும் மேம்பாட்டுப் பணிகளின் முன்னேற்றத்தை ஆய்வு செய்தார். இந்நிகழ்வில் பிரதமருடன் உத்ராகண்ட் முதலமைச்சர் திரு புஷ்கர் சிங் தாமி, உத்தராகண்ட் ஆளுநர் ஓய்வு பெற்ற ஜெனரல் குர்மித் சிங் ஆகியோர் உடனிருந்தனர்.
ஓராண்டு முழுவதும் கொண்டாடப்படும் லச்சித் பர்புகானின் 400-வது பிறந்ததின நிறைவுநாள் நிகழ்ச்சியில் நவம்பர் 25 அன்று பிரதமர் உரையாற்ற உள்ளார்

ஓராண்டு முழுவதும் கொண்டாடப்படும் லச்சித் பர்புகானின் 400-வது பிறந்ததினத்தையொட்டி நவம்பர் 25, 2022 அன்று புதுதில்லி விக்யான் பவனில் காலை 11 மணிக்கு நடைபெறவுள்ள நிறைவுநாள் நிகழ்ச்சியில் பிரதமர் உரையாற்ற உள்ளார். அறியப்படாத தலைவர்களை கௌரவப்படுத்த வேண்டும் என்ற பிரதமரின் தொடர் முயற்சியாக 2022-ஆம் ஆண்டு லச்சித் பர்புகானின் 400-வது பிறந்த தினத்தை நாடு கொண்டாடி வருகிறது. இந்த ஆண்டு பிப்ரவரி மாதம் குவஹாத்தியில் முன்னாள் குடியரசுத் தலைவர் திரு.ராம்நாத் கோவிந்த்தால் கொண்டாட்டம் தொடங்கி வைக்கப்பட்டது. லச்சித் பர்புகான் (24 நவம்பர் 1622 – 25 ஏப்ரல் 1672) அசாம் அகோம் அரசின் புகழ் பெற்ற ராணுவத் தளபதி ஆவார். அவுரங்கசீப் தலைமையின்கீழ், ஆட்சியை விரிவாக்கம் செய்ய வேண்டும் என்ற முகலாயர்களை தோற்கடித்தார். 1671-ஆம் ஆண்டு முகலாயர்களுக்கு எதிரான சரைகாட் போரில் வெற்றி பெற்றதன் மூலம் அசாம் ராணுவ வீரர்களுக்கு உத்வேகம் ஏற்பட்டது. லச்சித் பர்புகானின் வீர,தீரமான போர்முறை நமது நாட்டின் ராணுவத்திற்கு உத்வேகம் அளிப்பவற்றில் ஒன்றாக விளங்குகிறது.
40-வது பிரகதி கலந்துரையாடலுக்கு பிரதமர் தலைமைதாங்கினார்

பிரகதி அமைப்பின் 40-வது கூட்டத்திற்கு பிரதமர் திரு நரேந்திர மோடி இன்று தலைமை வகித்தார். இந்த கூட்டத்தில் ஒன்பது திட்டங்கள் ஆய்வுக்கு எடுத்துக்கொள்ளப்பட்டன. இவற்றில் இரண்டு ரயில்வே அமைச்சகத்தையும், இரண்டு சாலைப் போக்குவரத்து மற்றும் நெடுஞ்சாலைகள் அமைச்சகத்தையும், இரண்டு பெட்ரோலியம் மற்றும் இயற்கை எரிவாயு அமைச்சகத்தையும் சேர்ந்தவை. மற்ற இரண்டு திட்டங்களில் ஒன்று மின்சார அமைச்சகத்தையும் மற்றொன்று நீர்வளம் மற்றும் நதிநீர் மேம்பாடு, கங்கை புனரமைத்தல் துறையையும் சேர்ந்தவை. இந்த எட்டு திட்டங்களின் மொத்த செலவு ரூ. 59,900 கோடியாகும். இவை தமிழ்நாடு, ஆந்திரப்பிரதேசம், கர்நாடகா உட்பட 14 மாநிலங்களில் செயல்படுத்தப்படவுள்ளன. அடிப்படை கட்டமைப்பு துறையில் செயல்படும் முகமைகள் அமிர்த நீர்நிலை திட்டத்தின் கீழ் உருவாக்கப்படவுள்ள நீர்நிலைகளுக்கான தங்களின் திட்ட வரைபடத்தை சேர்க்க வேண்டும் என்று பிரதமர் கூறினார். இந்த கலந்துரையாடலின் போது தேசிய அகண்ட அலைவரிசை இயக்கம் சார்ந்த திட்டம் பற்றியும் ஆய்வு செய்தார். இவற்றை உரிய நேரத்தில் செயல்படுத்துவதை உறுதி செய்ய விரைவு சக்தி சஞ்சார் இணையப்பக்கத்தை ஊக்கப்படுத்துமாறு மாநிலங்களையும், முகமைகளையும் அவர் கேட்டுக்கொண்டார். இது இந்த இயக்கத்தின் அமலாக்கத்தை விரைவுப்படுத்தும் என்றும் அவர் கூறினார். பிரகதியின் 39-வது கூட்டம் வரை மொத்தம் 14.82 லட்சம் கோடி செலவிலான 311 திட்டங்கள் ஆய்வு செய்யப்பட்டுள்ளன.
விமானப் படை தினம் – விமானப் படை வீரர்களுக்கு பிரதமர் வீர வணக்கம் செலுத்தினார்

விமானப் படை தினத்தை முன்னிட்டு பிரதமர் திரு நரேந்திர மோடி விமானப் படை வீரர்களுக்கு வாழ்த்து தெரிவித்துள்ளார். விமானப் படை தினத்தை முன்னிட்டு நமது விமானப் படை வீரர்களுக்கு நான் தலை வணங்குகிறேன். இந்தியாவிற்காக அவர்கள் துணிச்சலாகவும் உறுதியுடனும் சேவை செய்து உள்ளனர். நமது விமானப் படையின் பங்களிப்பு மிகவும் சிறப்பாக உள்ளது. வான்வெளியாக நம்மை பாதுகாப்பதாக இருக்கட்டும், பேரிடர் காலங்களிலும் நமக்கு நிவாரணம் வழங்குவதிலாக இருக்கட்டும் அவர்கள் எப்போதுமே முதன்மையாக உள்ளனர் என்று பிரதமர் தெரிவித்துள்ளார்.
சீனப் பாதுகாப்பு அமைச்சர் ஜென்ரல் வீ ஃபெங்கே, பிரதமர் திரு. நரேந்திர மோடியுடன் சந்திப்பு

சீனப் பாதுகாப்பு அமைச்சர் ஜென்ரல் வீ ஃபெங்கே, புதுதில்லியில் இன்று (21.08.2018) பிரதமர் திரு. நரேந்திர மோடியைச் சந்தித்துப் பேசினார். அப்போது, பாதுகாப்பு மற்றும் ராணுவ ஒத்துழைப்புகள் உள்ளிட்ட பல்வேறு துறைகளிலும் இந்தியா – சீனா இடையேயான உயர்மட்டத் தொடர்புகள் அதிகரித்து வருவதற்கு பிரதமர் திரு. நரேந்திர மோடி, சீன அமைச்சரிடம் பாராட்டுத் தெரிவித்தார். இந்தியா – சீனா இடையிலான நட்புறவு உலகின் நிலைப்புத் தன்மைக்கு முக்கியக் காரணமாக திகழ்வதாக குறிப்பிட்ட பிரதமர், இரு நாட்டு எல்லைப் பகுதியில் அமைதி மற்றும் சமாதானத்தை நிலவச் செய்ய வேண்டியதன் அவசியத்தை வலியுறுத்தினார். இதன்மூலமே, இந்தியாவும், சீனாவும் தங்களிடையேயான கருத்து வேறுபாடுகளை, அவை பிரச்சினையாக மாறாமல் தடுப்பதற்கான அனுபவ முதிர்ச்சியும், பக்குவமும் பெற்றிருப்பதை உணர்த்த முடியும் என்றும் பிரதமர் தெரிவித்தார். அண்மையில், சீனாவின் ஊஹான், கிங்டாவோ மற்றும் தென்னாப்பிரிக்காவின் ஜோகன்னஸ்பர்க்கில் சீன அதிபர் திரு. ஸீ ஜின்பிங்-குடன் தாம் நடத்திய சந்திப்புகளையும் பிரதமர் திரு. நரேந்திர மோடி சீன அமைச்சரிடம் நினைவுகூர்ந்தார். ———–
குருநானக் பிறந்தநாளில் மக்களுக்கு பிரதமர் வாழ்த்து

ஸ்ரீ குருநானக் தேவ் ஜி பிறந்தநாளில், மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். டிவிட்டரில் அவர் விடுத்துள்ள செய்தியில்,‘‘ஸ்ரீ குருநானக் தேவ் ஜி பிறந்தநாளில் அவரை வணங்குகிறேன். சமூகத்துக்கு சேவை செய்யவும், சிறந்த உலகை உருவாக்கவும் அவரது எண்ணங்கள் நம்மை தூண்டட்டும்.’’ என குறிப்பிட்டுள்ளார்.
வடகிழக்கு மாநிலங்களில் பல்வேறு இடங்களில் ஏற்பட்டுள்ள வெள்ளம் குறித்து பிரதமர் வேதனை

வடகிழக்கு மாநிலங்களில் பல்வேறு இடங்களில் வெள்ளத்தினால் ஏற்பட்டுள்ள நிலைமை குறித்து பிரதமர் திரு. நரேந்திர மோடி வேதனையை வெளிப்படுத்தியுள்ளார். “வடகிழக்கு மாநிலங்களில் பல்வேறு இடங்களில் வெள்ளத்தினால் ஏற்பட்டுள்ள நிலைமை குறித்து நானும் மிகவும் வேதனை அடைந்துள்ளேன். இந்த வெள்ளத்தினால் பாதிக்கப்பட்டுள்ள மக்களின் துயரத்தில் நானும் பங்கேற்கிறேன். இந்த துயர தருணத்தில் வடகிழக்கு மாநில மக்களோடு நாடு முழுவதும் துணை நிற்கும். பாதிக்கப்பட்ட இடங்கள் இயல்பு நிலைக்கு திரும்ப தேவையான அனைத்து உதவியையும் மத்திய அரசு செய்யும். வெள்ள நிலைமை குறித்து அருணாச்சல பிரதேச முதல் அமைச்சர் திரு. பெமா கண்டுவுடனும் தில்லி மற்றும் மாநிலத்தில் உள்ள அலுவலர்களிடமும் நான் பேசினேன். மேலும், எனது சக அமைச்சர் திரு. கிரண் ரிஜ்ஜிஜுவை நேரில் சென்று மீட்பு மற்றும் நிவாரண பணிகளை மேற்பார்வையிட்டு தேவையான அனைத்து உதவிகளையும் செய்யுமாறு கேட்டுக்கொண்டுள்ளேன்”, என்று பிரதமர் குறிப்பிட்டுள்ளார்.
இந்தியா வங்காளதேசம் இடையே பெருந்திரள் ஊடகங்கள் துறையில் ஒத்துழைப்பு நல்கும் புரிந்துணர்வு ஒப்பந்தத்திற்கு மத்திய அமைச்சரவை ஒப்புதல் அளித்துள்ளது.

இந்தியா வங்காளதேசம் இடையே பெருந்திரள் ஊடகங்கள் துறையில் ஒத்துழைப்பு நல்கும் புரிந்துணர்வு ஒப்பந்தத்திற்கு பிரதமர் மோடி தலைமையிலான மத்திய அமைச்சரவை ஒப்புதல் அளித்துள்ளது. புரிந்துணர்வு ஒப்பந்தத்தின் சிறப்புகள் ஒத்துழைப்பு நல்கும் குறிப்பிடத்தக்க பகுதிகள்: i. இருநாடுகளும் பெருந்திரள் ஊடகங்கள் துறையில் பயிற்சி/படிப்பு சுற்றுலாவுக்கும், மக்கள் தொடர்புக்கும் ஏற்பாடு செய்தல். ii. பெருந்திரள் ஊடகத் துறையில் நிபுணர்களை பரிமாற்றிக் கொள்ளுதல். iii. பெருந்திரள் ஊடகங்கள் சார்ந்த கல்வி, பயிற்சி, ஆராய்ச்சி தொடர்பான ஒத்துழைப்பை வழங்குதல். இந்த அமைப்புகள் மூலம் வெளியிடப்பட்ட ஆராய்ச்சித் தாள்களை பறிமாறிக்கொள்ளுதல். iv. பெருந்திரள் ஊடக நடவடிக்கைகள் சார்ந்த நடவடிக்கைகள் மற்றும் தகவல்களையும், அனுபவங்களையும் பரிமாறிக்கொள்ளுதல் v. அங்கீகாரம் பெற்ற பெருந்திரள் ஊடக பிரதிநிதிகளை துறைசார் கடமைகளை பரிமாறிக்கொள்ளும் கட்டுப்பாடுகளின் பேரில் அலுவலகங்கள் அமைக்கச் செய்து பணியாற்றச் செய்தல்.
புதுதில்லியில் பிரதமர்களின் அருங்காட்சியகத்தை திறந்து வைத்து பிரதமர் வழங்கிய உரையின் தமிழாக்கம்

எனது அமைச்சரவை சகாக்களே, மூத்த நாடாளுமன்ற சகாக்களே, பல்வேறு கட்சிகளை சேர்ந்த மரியாதைக்குரிய நண்பர்களே, இதர பிரமுகர்களே, தாய்மார்களே மற்றும் பெரியோர்களே! நாட்டின் பல்வேறு இடங்களில் தற்போது பண்டிகைகளும் கொண்டாட்டங்களும் நடைபெற்று வருகின்றன. இன்று பைசாகி மற்றும் போஹக் பிஹு ஆகும். ஒடிய புத்தாண்டும் இன்று பிறக்கிறது. தமிழ்நாட்டை சேர்ந்த நமது சகோதர, சகோதரிகளும் புத்தாண்டை இன்று வரவேற்றுள்ளனர், புத்தாண்டன்று நான் அவர்களை வாழ்த்துகிறேன். மேலும் பல்வேறு பகுதிகளில் புத்தாண்டு தொடங்க உள்ள நிலையில் இதர பல பண்டிகைகளும் கொண்டாடப்பட்டு வருகின்றன. இந்த பண்டிகையை முன்னிட்டு நாட்டு மக்கள் அனைவருக்கும் என்னுடைய வாழ்த்துகள், உங்கள் அனைவருக்கும் மகாவீரர் ஜெயந்தி வாழ்த்துகள். நண்பர்களே, இன்றைய நிகழ்வு மற்ற காரணங்களால் இன்னும் சிறப்பு வாய்ந்ததாக மாறியுள்ளது. பாபாசாகேப் பீம்ராவ் அம்பேத்கரின் பிறந்தநாளான இன்று முழு தேசமும் அவரை மிகவும் மரியாதையுடன் நினைவுகூருகிறது. பாபாசாகேப் தலைமையில் கட்டமைக்கப்பட்ட அரசியலமைப்பு, நாடாளுமன்ற முறைக்கான அடித்தளத்தை நமக்கு அளித்துள்ளது. இந்த நாடாளுமன்ற முறைமையின் முக்கிய பொறுப்பு நாட்டின் பிரதமர் பதவிக்கு ஒப்படைக்கப்பட்டுள்ளது. இன்று பிரதமர்கள் அருங்காட்சியகத்தை நாட்டுக்கு அர்ப்பணிக்கும் வாய்ப்பு கிடைத்ததை அதிர்ஷ்டமாக கருதுகிறேன். நாடு சுதந்திரம் அடைந்து 75 ஆண்டுகள் நிறைவடைந்துள்ள நிலையில், 'விடுதலையின் அமிர்தப் பெருவிழா' என்ற பெயரில் நாம் அதைக் கொண்டாடும் நிலையில், இந்த அருங்காட்சியகம் ஒரு சிறந்த உத்வேகமாக உருவெடுத்துள்ளது. இந்த 75 ஆண்டுகளில் நாடு பல்வேறு பெருமைக்குரிய தருணங்களை கண்டுள்ளது. வரலாற்றில் இந்த தருணங்களின் முக்கியத்துவம் இணையற்றது. இதுபோன்ற பல தருணங்கள் பிரதமர்களின் அருங்காட்சியகத்திலும் பிரதிபலிக்கும். நாட்டு மக்கள் அனைவருக்கும் எனது வாழ்த்துகளைத் தெரிவித்துக் கொள்கிறேன். சிறிது நேரத்திற்கு முன்பு, இந்த திட்டத்துடன் தொடர்புடைய அனைத்து சக ஊழியர்களையும் சந்திக்கும் வாய்ப்பும் கிடைத்தது. அனைவரும் பாராட்டத்தக்க பணியை செய்துள்ளனர். அதற்காக ஒட்டுமொத்த குழுவையும் வாழ்த்துகிறேன். முன்னாள் பிரதமர்களின் குடும்பத்தினரையும் இன்று இங்கு பார்க்க முடிகிறது. உங்கள் அனைவருக்கும் வாழ்த்துக்கள். பிரதம மந்திரிகள் அருங்காட்சியகத்தின் திறப்பு விழா உங்கள் அனைவரின் வருகையால் மிகவும் பிரமாண்டமாக மாறியுள்ளது. உங்கள் பங்கேற்பு பிரதம மந்திரிகள் அருங்காட்சியகத்தின் முக்கியத்துவத்தையும் மேலும் அதிகப்படுத்தியுள்ளது. நண்பர்களே, இந்தியா சுதந்திரம் அடைந்த பிறகு அமைக்கப்பட்ட ஒவ்வொரு அரசும் நாட்டை அதன் தற்போதைய புகழ்பெற்ற இடத்திற்கு கொண்டு செல்வதில் பங்களித்தது. செங்கோட்டையின் அரண்களில் இருந்தும் இதை நான் பலமுறை திரும்பத் திரும்பச் சொல்லி இருக்கிறேன். இன்று இந்த அருங்காட்சியகம் ஒவ்வொரு அரசின் பகிரப்பட்ட பாரம்பரியத்தின் வாழும் அடையாளமாகவும் மாறியுள்ளது. நாட்டின் ஒவ்வொரு பிரதமரும் தமது காலத்தில் பல்வேறு சவால்களை சமாளித்து நாட்டை முன்னோக்கி கொண்டு செல்ல முயன்றுள்ளனர். ஒவ்வொருவருக்கும் வித்தியாசமான ஆளுமை, சாதனை மற்றும் தலைமைத்துவம் இருந்தது. இவை அனைத்தும் பொது நினைவகத்தில் உள்ளன. நாட்டு மக்கள் குறிப்பாக இளைஞர்கள் – வருங்கால சந்ததியினர் – அனைத்து பிரதமர்களையும் அறிந்து, புரிந்து கொண்டால், அவர்கள் உத்வேகம் பெறுவார்கள். மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1816811
குருதேவ் ரவீந்திரநாத் தாகூருக்கு பிரதமர் மரியாதை செலுத்தினார்

குருதேவ் ரவீந்திரநாத் தாகூரின் பிறந்த நாளை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தியுள்ளார். “குருதேவ் ரவீந்திரநாத் தாகூரின் பிறந்த நாளில் அவருக்கு மரியாதை செலுத்துகிறேன். பல்துறை வித்தகரான அவர், இந்திய சுதந்திரப் போராட்டத்தில் வலுவான பங்களித்துள்ளார். அவரது தெளிவான சிந்தனையும், அதை வெளிப்படுத்தும் விதமும் எப்போதும் மிகச் சிறப்பாக இருந்திருக்கின்றன” என்று பிரதமர் கூறியுள்ளார்.
முன்னாள் மாலத்தீவு அதிபர் மோமூன் அப்துல் கயூம் பிரதமருடன் சந்திப்பு

முன்னாள் மாலத்தீவு அதிபரும் மாலத்தீவுகளின் பிராகரசிவ் கட்சி தலைவருமான திரு. மோமூன் அப்துல் கயூம் பிரதமர் திரு. நரேந்திர மோடியை சந்தித்தார். “தில்லி நிலையான வளர்ச்சி” மாநாடு 2015ல் கலந்து கொள்ள வந்துள்ள திரு. மோமூன் அப்துல் கயூமை பிரதமர் வரவேற்றுள்ளார். இந்த சந்திப்பின் போது பிரதமர் தெரிவித்ததாவது:- மாலத்தீவுகளுடனான உறவை இந்தியா முக்கியமாகக் கருதுகிறது. வரலாறு லட்சியங்களை இரு நாடுகளும் பகிர்ந்து கொள்கின்றன. அமைதியையும் பாதுகாப்பையும் உறுதி செய்வதில் இரு நாடுகளும் ஆர்வம் கொண்டுள்ளன. திடமான, அமைதியான மற்றும் செழிப்பான நாட்டை உருவாக்க மாலத்தீவுகள் அரசிக்கும் மக்களுக்கும் இந்தியா உதவ தயாராக உள்ளது. மாலத்தீவுகளுக்கு விரையில் பயணம் செய்ய இருக்கிறேன். வர்த்தகம், சுற்றுலா, இளைஞர் நலன், பரிமாற்றம் ஆகிய துறைகளில் இந்தியாவுக்கும் மாலத்தீவுகளுக்கும் இடையேயான பன்முகத்தன்மை கொண்டு உறவை மேம்படுத்த இந்த பயணம் ஒரு வாய்ப்பாக அமையும் என்று பிரதமர் தெரிவித்தார். மாலத்தீவுகளின் ஓட்டுமொத்த வளர்ச்சிக்கு உதவி அளித்து வருவதற்காக பிரதமர் திரு. நரேந்திர மோடிக்கு திரு. கயூம் தனது நன்றியைத் தெரிவித்துக் கொண்டார். இந்தியாவுடனானா உறவு மண்டல அளவில் மட்டுமில்லாமல், உலக அளவில் மிக முக்கியமானதாக மாலத்தீவுகள் கருதுகிறது என்று திரு. கயூம் தெரிவித்தார். தட்பவெப்ப நிலை மாற்றங்களால் வளரும் நாடுகள், முக்கியமாக சிறு தீவுகள் சந்திக்கும் சவால்கள் குறித்து இருவரும் பேச்சுவார்த்தை நடத்தினர்.
பிரதமர் திரு மோடி மற்றும் இத்தாலி பிரதமருக்கிடையேயான இருதரப்பு மெய்நிகர் மாநாட்டில் இரு தலைவர்களும் விரிவான ஆலோசனை நடத்தினர்

பிரதமர் திரு நரேந்திர மோடி மற்றும் இத்தாலி பிரதமர் பேராசிரியர் கியுசெப் கோன்டே ஆகியோருக்கிடையே இருதரப்பு மெய்நிகர் மாநாடு 2020 நவம்பர் ஆறு அன்று நடைபெற்றது. பேராசிரியர் கியுசெப் கோன்டே 2018-ஆம் ஆண்டு இந்தியாவுக்கு வருகை தந்ததை நினைவுகூர்ந்த திரு மோடி, இந்தியா-இத்தாலிக்கு இடையேயான உறவு சமீபகாலங்களில் வேகமாக வலுவடைந்திருப்பதை சுட்டிக்காட்டினார். நிலைமை சீரானவுடன் இத்தாலிக்கு வருகை புரியுமாறு பிரதமர் மோடிக்கு பிரதமர் பேராசிரியர் கோன்டே அழைப்பு விடுத்தார். இருதரப்பு உறவுகளுக்கான கட்டமைப்பை விரிவாக ஆய்வு செய்வதற்கான வாய்ப்பை இந்த மாநாடு இரு தலைவர்களுக்கும் வழங்கியது. கொவிட்-19 உட்பட பொதுவான உலக சவால்களை எதிர்த்துப் போராடுவதில் வலுவான ஒத்துழைப்புக்கான உறுதியை தலைவர்கள் உறுதிப்படுத்தினர். அரசியல், பொருளாதாரம், அறிவியல் மற்றும் தொழில்நுட்பம், விண்வெளி மற்றும் ராணுவ ஒத்துழைப்பு உள்ளிட்ட விரிவான விஷயங்களை தலைவர்கள் விவாதித்தனர். குறிப்பாக ஜி-20 உள்ளிட்ட பிராந்திய மற்றும் சர்வதேச தளங்களில் நெருங்கி பணிபுரிவது என இருதரப்பும் ஒத்துக்கொண்டன. டிசம்பர் 2021-இல் இத்தாலியும், 2022-இல் இந்தியாவும் ஜி-20 தலைமைப் பொறுப்பை ஏற்பார்கள். டிசம்பர் 2020-இல் இருந்து இந்தியா மற்றும் இத்தாலி ஆகிய நாடுகள் இணைந்து ஜி-20 நிர்வாக அமைப்பில் இருப்பார்கள். ஒப்புதல் நடவடிக்கை முடிந்தவுடன் சர்வதேச சூரியசக்தி கூட்டணியில் இணைய இத்தாலி முடிவெடுத்திருப்பதை இந்தியா வரவேற்றது. மாநாடு நிறைவடைவதை குறிக்கும் விதமாக எரிசக்தி, மீன்வளம், கப்பல் கட்டுதல், வடிவமைப்பு உள்ளிட்ட பல்வேறு துறைகளில் 15 புரிந்துணர்வு ஒப்பந்தங்கள்/ஒப்பந்தங்கள் கையெழுத்திடப்பட்டன.
மாவட்ட சட்டப் பணிகள் ஆணையத்தின் முதலாவது அகில இந்திய கூட்ட தொடக்க நிகழ்ச்சியில் பிரதமர் 30 ஜூலை அன்று உரையாற்றுகிறார்

புதுதில்லி விஞ்ஞான் பவனில் நாளை (30 ஜூலை 2022) காலை 10 மணியளவில் நடைபெறவுள்ள மாவட்ட சட்டப் பணிகள் ஆணையத்தின் அகில இந்திய அளவிலான முதலாவது கூட்டத்தில் பிரதமர் திரு நரேந்திர மோடி உரையாற்ற உள்ளார். மாவட்ட சட்டப்பணிகள் ஆணையத்தின் தேசிய அளவிலான முதலாவது கூட்டத்தை 30-31 ஜூலை 2022-ல் விஞ்ஞான் பவனில் நடத்த, தேசிய சட்டப்பணிகள் ஆணையம் ஏற்பாடு செய்துள்ளது. மாவட்ட சட்டப்பணிகள் ஆணையங்களிடையே ஒற்றுமை மற்றும் ஒத்திசைவை ஏற்படுத்துவதற்கான ஒருங்கிணைந்த நடைமுறைகளை உருவாக்குவது குறித்து இந்தக் கூட்டத்தில் விவாதிக்கப்பட உள்ளது. நாட்டில் மொத்தம் 676 மாவட்ட சட்டப்பணிகள் ஆணையங்கள் செயல்பட்டு வருகின்றன. இந்த ஆணையங்களின் தலைவராக மாவட்ட நீதிபதிகள் செயல்படுகின்றனர். மாவட்ட சட்டப்பணிகள் ஆணையங்கள் மற்றும் மாநில சட்டப்பணிகள் ஆணையங்கள் வாயிலாக, பல்வேறு சட்ட உதவிகள் மற்றும் விழிப்புணர்வு நிகழ்ச்சிகளை தேசிய சட்டப்பணிகள் ஆணையம் செயல்படுத்தி வருகிறது. தேசிய சட்டப்பணிகள் ஆணையத்தால் நடத்தப்படும் லோக் அதாலத் எனப்படும் மக்கள் நீதிமன்றங்களை முறைப்படுத்துவதன் வாயிலாக நீதிமன்றங்களின் சுமையை குறைப்பதில் மாவட்ட சட்டப்பணிகள் ஆணையங்கள் குறிப்பிடத்தக்க பங்களிப்பை வழங்கி வருகின்றன.
போர்த்துகலில் காட்டுத்தீயில் ஏற்பட்ட உயிரிழப்புகளுக்கு பிரதமர் வருத்தம்

போர்த்துகலில் நிகழ்ந்த காட்டுத்தீயில் ஏற்பட்ட உயிரிழப்புகளுக்கு பிரதமர் திரு. நரேந்திர மோடி வருத்தம் தெரிவித்துள்ளார். “போர்த்துகலில் காட்டுத் தீயில் ஏற்பட்ட உயிரிழப்புகள் குறித்து அறிந்து வருத்தம் அடைந்தேன். இந்த சோக சம்பவத்தில் போர்த்துகல் மக்களுக்கு ஆழ்ந்த இரங்கல்கள்.” என்று பிரதமர் குறிப்பிட்டுள்ளார்.
மஹாராஷ்ட்ரா மருத்துவமனையில் தீ விபத்து காரணமாக உயிரிழந்தோருக்குப் பிரதமர் இரங்கல் தெரிவித்துள்ளார்

மஹாராஷ்ட்ர மாநிலம் அகமதுநகர் மருத்துவமனையில் தீ விபத்து காரணமாக உயிரிழந்தோருக்குப் பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பிரதமர் வெளியிட்டுள்ள டுவிட்டர் செய்தியில் கூறியிருப்பதாவது: “மஹாராஷ்ட்ர மாநிலம் அகமதுநகர் மருத்துவமனையில் தீ விபத்து காரணமாக உயிரிழப்பு ஏற்பட்டது துயரத்தை தந்துள்ளது. உயிரிழந்தவர்களின் குடும்பத்தினருக்கு இரங்கல்கள். காயமடைந்தவர்கள் விரைவில் குணமடைய விரும்புகிறேன்”
வேளாண்மை மற்றும் வேளாண் சார் துறைகளில் இந்தியா மற்றும் எகிப்து இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல்

வேளாண்மை மற்றும் வேளாண் சார் துறைகளில் இந்தியா மற்றும் எகிப்து இடையேயான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான அமைச்சரவை ஒப்புதல் அளித்துள்ளது. இந்த புரிந்துணர்வு ஒப்பந்த கீழ்கண்ட துறைகளில் ஒத்துழைப்பை அளிக்க உதவும். வேளாண் பயிர்கள் (குறிப்பாக கோதுமை மற்றும் சோளம்), உயிரி தொழில்நுட்பம், நானோ தொழில்நுட்பம், மழை நீர் சேகரிப்பு மற்றும் நுண் பாசன தொழில்நுட்பம் உள்ளிட்ட நீர்ப்பாசனம் மற்றும் நீர் மேலாண்மை தொழில்நுட்பம் எரிபொருள் உற்பத்திக்கான விவசாய கழிவுப்பொருள் மேலாண்மை உணவு பாதுகாப்பு, மற்றும் தரம்; தோட்டக்கலை; இயற்கை வேளாண்மை; கால்நடை, கால்நடை வளர்ப்பு, பால்வளம், மீன்வளர்ப்பு, உணவு மற்றும் தீவன உற்பத்தி; விலங்கு பொருட்கள் மற்றும் அதன் மதிப்பு கூட்டல்; பயிர்கள் மற்றும் விலங்கு பொருட்கள் வர்த்தகம் தொடர்பான சுகாதாரம் மற்றும் பயிர் சுகாதார பிரச்சனைகள்; சிறிய அளவில் விவசாய இயந்திரங்கள்; வேளாண் வர்த்தகம் மற்றும் சந்தைப்படுத்துதல்; அறுவடைக்கு முந்தைய மற்றும் பிந்தைய நடைமுறைகள்; உணவு தொழில்நுட்பம் மற்றும் பதனிடுதல்; வேளாண்மையில் ஒருங்கிணைந்த பூச்சி ஒழிப்பு மேலாண்மை வேளாண் வர்த்தகம் மற்றும் முதலீடு; அறிவுசார் சொத்து உரிமைகள் தொடர்பான பிரச்சினைகள்; விதை சார் தொழில்களில் தொழில்நுட்ப அறிவும் மனித வளங்களும்; வேளாண்மை, வேளாண் சார் துறைகள் மற்றும் இரு நாடுகளும் பரஸ்பரம் ஒப்புக்கொண்டுள்ள வேளாண்மை தொடர்பான விருப்பமுள்ள துறைகளிலும் உள்கட்டமைப்பு வளர்ச்சி மற்றும் திறன் மேம்பாடு. ஆராய்ச்சி விஞ்ஞானிகள் மற்றும் நிபுணர்கள் பரிமாற்றம் மூலமான ஒத்துழைப்பு வேளாண் தகவல்கள் மற்றும் அறிவியல் வெளியீடுகளின் பரிமாற்றம் (வேளாண் மற்றும் அதன் துறைகளில் பத்திரிகைகள், புத்தகங்கள், கையேடுகள், புள்ளிவிவர தகவல்கள்) மற்றும் வேளாண் தொழில்நுட்ப பரிமாற்றம் கூட்டு கருத்தரங்குகள், பயிலரங்குகள், மாநாடுகள் மற்றும் இது சார்ந்த நடவடிக்கைகளை மேற்கொள்ளுதல் மேலும், இந்த புரிந்துணர்வு ஒப்பந்தத்தின் கீழ், இருத்தரப்பு உறவு தொடர்பான பிரச்சனைகள் குறித்த ஆலோசனை உள்ளிட்ட இரு நாடுகளுக்கும் பயனளிக்கக்கூடிய வகையில் உள்ளவற்றில் ஒத்துழைப்பை மேம்படுத்த கூட்டு பணிக்குழு அமைக்கப்படும். இந்த கூட்டு பணிக்குழு முதல் இரு ஆண்டுகளில் ஆண்டுக்கு இருமுறையாவது இந்தியா மற்றும் எகிப்தில் சந்திக்குக். கூட்டு பணிகளை உருவாக்கல், குறிப்பிட்ட பிரச்சினைகள் தொடர்பாக கூடுதல் துணை ஒப்பந்தங்கள் உள்ளிட்ட வசதி மற்றும் ஆலோசனைகள் இந்த கூட்டத்தில் முடிவெடுக்கப்படும்.
சஜிபு சேரோபா நாளில் மணிப்பூர்  மக்களுக்குப் பிரதமர் வாழ்த்து தெரிவித்துள்ளார்

சஜிபு சேரோபா நாளில் அனைவருக்கும் குறிப்பாக மணிப்பூர் மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார். டுவிட்டரில் பிரதமர் கூறியிருப்பதாவது– “சஜிபு சேரோபா நாளில் அனைவருக்கும் குறிப்பாக மணிப்பூர் மக்களுக்கு வாழ்த்துக்கள். வரவிருக்கும் ஆண்டில் உங்களின் மகிழ்ச்சிக்கும், ஆரோக்கியத்திற்கும் நான் பிரார்த்திக்கிறேன்”.
பனாரஸ் இந்து பல்கலைக்கழக நூற்றாண்டு பட்டமளிப்பு விழாவில் பிரதமர் மோடி உரை

பிரதமர் திரு. நரேந்திர மோடி அவர்கள் வாரணாசி நகரில் உள்ள பனாரஸ் இந்து பல்கலைக் கழகத்தின் நூற்றாண்டு பட்டமளிப்பு விழாவில் இன்று பட்டமளிப்பு விழா உரை நிகழ்த்தினார். தனது உரையில் இந்த பல்கலைக் கழகத்தின் நிறுவனரான மகாமானா மதன்மோகன் மாளவியாவிற்கு புகழஞ்சலி செலுத்திய பிரதமர் நரேந்திர மோடி அவர்கள், தேசத்தை உருவாக்குவதற்கான அறிவுத் திறனும் மதிப்பீடுகளும் கொண்டிருந்த, அர்ப்பணிப்பு உணர்வு நிறைந்த ஒரு தலைமுறையை உருவாக்க முனைந்த, தொலைநோக்கு கொண்டவர் அவர் என்று சித்தரித்தார். கல்வி என்பது பட்டமளிப்பு விழாவுடன் முடிந்துவிட்டதாகக் கருதிவிடக் கூடாது என்று கூறிய பிரதமர், ஒவ்வொரு மனிதரும் தனக்குள்ளே புதைந்திருக்கும் மாணவன் என்ற சிந்தனையை எப்போதும் உயிரோட்டத்துடனேயே வைத்திருக்க வேண்டும் என்றும் குறிப்பிட்டார். மாணவர்கள், தாங்கள் எதிர்கொள்ளும் சவால்களை எவ்வித விருப்பு-வெறுப்பற்ற உணர்வுடனேயே சந்திக்கத் தயாராக இருக்க வேண்டும் என்றும் பிரதமர் கேட்டுக் கொண்டார். நாடும் உலகமும் இன்று சந்தித்து வரும் சவால்களை தீர்த்து வைக்கும் வகையில் புதிய கண்டுபிடிப்புகளுக்கு இளைஞர்கள் முயற்சிக்க வேண்டும் என்று குறிப்பிட்ட அவர், உலகின் பல நாடுகளையும் இப்போது அச்சுறுத்திக் கொண்டிருக்கும் அரிவாள் அணு இரத்த சோதனை, உலக வெப்பமயமாதல், சூரிய ஒளி வழியே மின் உற்பத்தி போன்றவற்றை உதாரணங்களாக சுட்டிக் காட்டினார். இந்த விழாவில் குழுமியிருந்த அரசுப்பள்ளி மாணவர்களை தனது சிறப்பு விருந்தினர்கள் என்று குறிப்பிட்ட பிரதமர், இந்த பட்டமளிப்பு விழாவில் பதக்கங்களை வென்ற பட்டதாரி மாணவர்கள் அவர்களுடன் கலந்துரையாட வேண்டுமென்றும் கேட்டுக் கொண்டார். இதன் மூலம் இத்தகைய சாதனைகளை தாங்களும் நிகழ்த்த வேண்டும் என்ற ஊக்கத்தை அவர்கள் பெறுவார்கள் என்றும் பிரதமர் குறிப்பிட்டார்.
பாகிஸ்தான் பிரதமர் பிறந்த தினத்திற்கு பிரதமர் மோடி வாழ்த்து – இன்று லஹூரில் சந்திப்பு

பாகிஸ்தான் பிரதமர் திரு. நவாஸ் ஷரிபின் பிறந்த தினத்தை முன்னிட்டு பிரதமர் திரு. நரேந்திர மோடி அவருக்கு வாழ்த்து தெரிவித்தள்ளார். மேலும் பிரதமர் மோடி இன்று லஹூரில் பாகிஸ்தான் பிரதமரை சந்திக்கவுள்ளார். “பிரதமர் நவாஸ் ஷரிபுடன் பேசினேன். அவரது பிறந்த நாளிற்கு வாழ்த்து தெரிவித்தேன். நான் இன்று தில்லி திரும்பும்போது மதியம் லஹூரில் இறங்கி பிரதமர் நவாஸ் ஷரிப்பை சந்திக்க காத்திருக்கிறேன்” என்று பிரதமர் தனது டுவிட்டரில் பதிவு செய்துள்ளார்.
மத்தியப் பிரதேசம்   இந்தூர் மாவட்டம் பிதாம்பூரில் நாட்ரிப் திட்டத்திற்கான மோட்டார் வாகன சோதனைப் பாதைகள் களத்துக்கு ஒதுக்கப்பட்ட கூடுதல் நிலத்தைத் திரும்பப் பெறுதல்

மத்தியப் பிரதேசத்தில் மாநில அரசிடமிருந்து பெறப்பட்ட சுமார் 478.307 ஹெக்டேர் நிலத்தை திரும்ப தருவதற்கான திட்டத்துக்கு பிரதமர் திரு நரேந்திர மேடி தலைமையிலான மத்திய அமைச்சரவைக் கூட்டம் இன்று (27.01.2016) ஒப்புதல் அளித்தது. இந்த நிலப்பரப்பில் தனியாரிடமிருந்து கையகப்படுத்தப்பட்ட சுமார் 461.607 ஹெக்டேரும் அரசுக்கு சொந்தமான 16.70 ஹெக்டேரும் அடங்கும். மத்திய பிரதேச நாட்ரிப் திட்டத்தில் இந்ததூர் மோட்டார் வாகன சோதனை களத்திற்கான இந்த நிலத்தின் மதிப்பு ரூ. 740 கோடியாகும். திருப்பி அளிக்கப்பட்ட நிலத்தை மாநில அரசு மோட்டார் வாகன மற்றும் அது சார்ந்த துணைத்தொழில் விரிவுகளுக்கு ஒதுக்கீடு செய்யும். இதனால் தற்போதைய நேட்ராக்ஸ் திட்டம் சோதனைக் களத்துடன் ஒருங்கிணைப்பு விளைவை ஏற்படுத்தும்.
இந்தியா-மொராக்கோ இடையே குற்றவாளிகளை நாடுகடத்துவதற்கான ஒப்பந்தத்தில் கையெழுத்திட மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா-மொராக்கோ இடையே குற்றவாளிகளை நாடுகடத்துவதற்கான ஒப்பந்தத்தில் கையெழுத்திட ஒப்புதல் அளிக்கப்பட்டது. இந்த ஒப்பந்தமானது, இம்மாதம் 11 முதல் 18-ம் தேதிவரை, மொராக்கோ-விலிருந்து இந்தியாவுக்கு முக்கிய பிரமுகர்கள் மேற்கொள்ளும் பயணத்தின்போது கையெழுத்தாக உள்ளது. பலன்கள்: பொருளாதார குற்றங்கள், தீவிரவாதம் மற்றும் பிற தீவிர குற்றங்களை செய்துவிட்டு தப்பியோடிய குற்றவாளிகளை ஒரு நாட்டிலிருந்து, மற்றொரு நாட்டுக்கு நாடு கடத்துவதற்கு வலுவான சட்ட வாய்ப்புகளை இந்த ஒப்பந்தம் வழங்க உள்ளது. இந்தியாவிலும், மொராக்கோ-விலும் தேசிய நலனுக்கு எதிரான குற்றச்செயல்களில் ஈடுபடுவோரை எதிர்கொள்ளும் வகையில், இருதரப்பு நல்லுறவை இந்த ஒப்பந்தம் வலுப்படுத்தும்.